

Қостанай қаласының № 20 М.Хәкімжанова

атындағы орта мектебінің мұғалімі

Абдулина Г.З.

Білім алуға деген талпынысты ояту

Өмірдегі сарқылмайтын мол байлық - білім екендігін айта келіп, білімге адамның қолы жету үшін, ерінбей оқу, қажымай еңбек ету керектігін түсіндірген ұлы ағартушы, тұңғыш педагог, ақын, жазушы Ыбырай Алтынсарин атамыз екендігі бәрімізге аян.

Қазіргі таңда оқушының білім алуға жауапкершілікпен қарауын тәрбиелеу үшін ерекше көңіл бөлінуде. Сонда да білім сапасы, біліктілігі, оқушы бойында білім нәтижесіне деген жауапкершілікті тәрбиелеу мәселесі өзекті болып келеді.

Баланың оқуынан, оқуға деген ынтасынан, нақты білім алуға тырысатындығынан, алған білімін дұрыс қолдана білуінен оқушының тәртібі байқалады. Әрине, білім алуға немқұрайлы қараған оқушы үлгірімі төмен болады. Ол бала қажетті деңгейде білім мен біліктілікті жинамайды.

Білімге деген талпынысты, ынтаны арнайы тәрбиелеп, дамытып, қызықтыру қажет. Бұл орайда мұғалімнің, ата-ананың, сыныптың әсері өте зор.

Оқушы бойында білім алуға деген жауапкершілікті қалыптастыру үшін, оқушының немқұрайлық себебін, не кедергі болғанын анықтау қажет. Себебін анықтау арқылы мұғалім уақытылы және дұрыс көмек беру тәсілін қолдана алады. Сонымен қатар үнемі білім алу үрдісін және оқушының меңгеру нәтижесін, біліктілігін бақылау арқылы мұғалім оқушының нені және қандай деңгейде меңгергенін анықтайды.

Сол арқылы оқылатын материалға қызығушылықтарын ояту, қуаныш, таңырқау,таңдану сезімдерін тудыратын оқу іс-әрекеттерін ұйымдастырады. Осы мақсатта танымдық ойындар, белсенді педагогикалық тәсілдер, өзіндік қызықты тапсырмалар беріп, талқылау, жетістік жағдайларын тудыру және оқушының ең мықты жағына, оның алдыңғы тәжірибесіне негіздеуге бағыттап отырады.

Математика сабағында балалардың ауызша есептеу қабілеттерін дамытуға үлкен мән беремін. Сабақ барысында «Кім тапқыр?», «Цифрлар сөйлейді», «Тез ойла», интербелсенді тақта көмегімен «Лато», «Ұяшықтар» және т.б. түрлі ойындар арқылы мақсатыма жетемін.

Жоғарыда аталған және жаңа технология элементтерін пайдалану, оқушының пәнге деген ынтасын арттыру, білімін жетілдіру үшін көзделеді.

Мен өз сөзімді «Басқадан кем болмас үшін біз білімді, һам күшті болуымыз керек. Білімді болуға оқу керек. Бай болуға кәсіп керек» - деп айтқан қоғам қайраткері, педагог, ақын Ахмет Байтұрсыновтың сөздерімен аяқтағым келеді.